Frank Jensen (S), 2002-03-14:
I Socialdemokratiet ønsker vi at styrke kampen mod organiseret grænseoverskridende kriminalitet.
Vi skal styrke den nationale og den internationale indsats for effektive, afskrækkende foranstaltninger mod organiseret grænseoverskridende kriminalitet som narkotikahandel, handel med mennesker, grov forsætlig miljøkriminalitet, økonomisk kriminalitet m.v. Der er gennem de seneste år taget mange nationale og internationale initiativer på dette område, og vi skal videre
Når kriminaliteten er begået, er det afgørende for retsstaten, at vi har effektive regler og rammer for opklaring af forbrydelsen, for domfældelsen og for straffuldbyrdelsen i fuld respekt for grundlæggende retssikkerhedsprincipper.
I Socialdemokratiet ser vi arbejdet med EU-retshjælpskonventionen og den 2. tillægsprotokol til Europarådets retshjælpskonvention og EU's rammeafgørelse om fælles efterforskningshold som et yderligere bidrag til at indfri vores målsætning i kampen mod kriminaliteten og for at sikre retfærdighed.
Forhandlingerne om EU's retshjælpskonvention har taget lang tid, og jeg genkaldte mig mange erindringer fra de besværlige og langvarige forhandlinger i Ministerrådet om EU's retshjælpskonventioner ved læsningen af justitsministerens lovforslag nr. L 141, som nu er til forhandling, og så viser det sig alligevel, at det kan lykkes at komme til et resultat, selv om forhandlingerne tager lang tid.
Det er vores opfattelse, at forhandlingsresultatet og det endelig lovforslag, som nu er fremsat af den nuværende regering, er afbalanceret i bestræbelserne på at modernisere og effektivisere den gensidige retshjælp i straffesager mellem Europarådets medlemslande og mellem EU-landene i respekt for de grundlæggende retssikkerhedsprincipper.
Vi mener, at ændringerne i den gensidige retshjælp på udmærket vis tager hensyn til de væsentlige ændringer, der i de seneste år er sket på det teknologiske område.
I nogle tilfælde ved vi, at teknologiudviklingen bidrager til at lette og effektivisere den gensidige retshjælp bl.a. ved, at vi nu tager det første skridt i retsplejeloven til at give mulighed for video- og telekonferencer.
Vi så gerne, at justitsministeren og regeringen var mere ambitiøse end det meget lille skridt, Danmark tager med det her lovforslag.
Men vi ved til gengæld også, at det ikke er nemt for den nuværende justitsminister at gå videre.
Der skæres jo ned på domstolenes bevilling på finansloven for år 2002, og derfor kan vi alene bidrage, hvis det er sådan, at udlandet kan stille udstyr til rådighed for Danmark, hvis der skal foretages vidneafhøringer i Danmark.
Vi håber til gengæld, at regeringen i de kommende år vil være mere ambitiøs, end lovforslaget her lægger op til.
Det må jo så de årlige finanslovaftaler bidrage til.
I andre henseender ved vi, at teknologiudviklingen bidrager til at forringe den gensidige retshjælp og politiets effektive efterforskning, bl.a. når det kriminelle miljø bruger ny teknologi og nye kommunikationsformer.
Vi kan dog fra lovgivningsmagtens side bidrage til at overvinde de vanskeligheder bl.a. ved at give politiet og de øvrige judicielle myndigheder nye muligheder for aflytning af telekommunikation selvfølgelig i fuld respekt for retsplejelovens retssikkerhedsgaranti, bl.a. ved fuld domstolskontrol og gennem retskendelse.
Vi kan således i aften give justitsministeren tilsagn
om, at vi vil bidrage til en positiv udvalgsbehandling, og vi vil anbefale lovforslaget til vedtagelse ved endelig afstemning her i salen.